Cameron ville utsette brexit - ble avvist av EU-toppene
Nå sier EUs toppledere at de vil kaste Storbritannia ut av unionen så raskt som mulig, og setter Cameron på gangen på EU-toppenes krisemøte onsdag. – Uansett hvor smertefullt det blir, venter vi at den britiske regjering iverksetter folkets avgjørelse så raskt som mulig, sa EUs fire ledere i en uttalelse etter at de møttes i Luxembourg fredag formiddag. – Enhver forsinkelse vil forlenge usikkerheten unødig, la de til. – Dette kan i teorien bli skittent, men det er å håpe at alle opptrer i full orden slik at man følger prosedyrene for uttreden, sier Christophe Hillion, gjesteprofessor ved NUPI og Senter for Europarett ved Universitetet i Oslo, til VG.Utenriksminister Børge Brende (H), som satt på flyet hjem fra Cuba da britenes nei ble kjent, sier til VG at både EU og Storbritannia nå må roe seg ned: – Alle må nå bruke tid på tenke seg om, både lenge og godt. Det er viktig at ingen gjør noe overilt, og tenker igjennom konsekvensene. Vi skal tross alt leve sammen fremover også, sier utenriksministren til VG. – Kan Norge og Storbritannia komme nærmere hverandre når de bryter med EU? – Både EU og Storbritannia er svekket etter denne folkeavstemningen. Dermed er britene også en svekket partner for Norge. Men nå må vi bare brette opp ermene og gjøre det beste ut av det, sier utenriksministeren.Det var kanskje EU-tilhengeren David Camerons siste forsøk på å gjøre utmeldelsen litt mykere og noe langsommere, etter å ha tapt både folkeavstemningen torsdag, og statsminister-embetet i Storbritannia. Fredag morgen, i sin avskjedstale, sa han at det ville være opp til hans etterfølger å starte utmeldingsprosedyren mot EU. Så sa han at han ville bli sittende inntil videre, men at en ny statsminister burde være på plass innen partilandsmøtet i oktober. – Vi må ta til etterretning denne ensidige erklæringen om at de ønsker å vente til oktober, men det må ikke forbli det siste ordet, sier Martin Shulz, EU-parlamentets president, fredag ettermiddag.– Beskjeden fra EU er klar: Vi vil ha dere ut så snart som mulig. Det er helt i ånden til artikkel 50 i EU-traktaten, som legger prosedyren for utmeldelse, sier Christophe Hillion til VG. – Storbritannia må nå forhandle en exit-avtale med EU, tilnærmet som om de var et utenforstående tredjeland. Det betyr at de mister stemmeretten i EU i alle saker som har med utmeldelsen å gjøre. Et flertall av medlemslandene skal godkjenne avtalen, men ingen har veto. Den skal også godkjennes av EU-parlamentet, forklarer han, – Hva skjer hvis EU og Storbritannia ikke blir enige? – Hvis man ikke blir enige om noe annet, vil medlemskapet opphøre på dagen to år etter at utmeldelsen er notifisert i EU, sier Hillion.Han legger til at det allerede nå diskuteres om britenes medlem i kommisjonen skal miste sine arbeidsoppgaver og sitte uten ansvarsområde fram til de er ute. Noen har også foreslått at Storbritannia skal miste flere rettigheter straks. Det blir tema når EU-lederne møtes i Brussel neste uke. Cameron vil få delta på den uformelle middagen tirsdag kveld. Men EU-president Donald Tusk skal allerede ha bestemt at den britiske statsministeren må stå på gangen under onsdagens toppmøte.Utenriksminister Børge Brende vil ikke spekulere i hva slags forhold Storbritannia nå kan bygge til omverdenen, og om frihandelsorganisasjonen EFTA, med Norge, Sveits, Liechtenstein og Island som medlemmer. – Det er altfor tidlig å si. Vi får høre hva britene ønsker først: En frihandelsavtale med EU? En EØS-lignende avtale? Direkte avtaler slik Sveits har? Britene har i dag tilgang til verdens største markeder gjennom avtaler som EU sitter med. Disse må britene nå ut av. Det kan ta mange år å få på plass nye avtaler, sier Brende.
EU-ledelsen sier blankt nei til statsminister David Camerons forsøk på å få utsatt utmeldelsen med flere måneder.